»For at sige det på jysk, så har årets vinder gjort det rigtig godt. Og for at sige det på almindelig dansk, har han gjort det helt fantastisk«, siger formanden for Lederne, Svend Askær til gæsterne i Tivoli Kongrescenter.

Gæsterne - et par hundreder af slagsen - har stive skjortekraver og habitjakker på. De sidder i kongrescentret lyst op af salens røde lamper og repræsenterer hver deres lederstilling i dansk erhvervsliv.

De har stemt på fire nominerede til titlen som årets leder og venter på at høre, hvem der har vundet. Alle næser, markerede briller og iPads vender mod scenen, hvor den bedste danske leder i 2013 bliver præsenteret af Svend Askær.